Foto: FAH

ZASTUPNICI Bruna Esih i Željko Glasnović bili su navečer na pregovorima kod premijera Andreja Plenkovića te su oboje odbili dati potporu premijeru Plenkoviću u okupljanju saborske većine.



Odbili su mu dati potporu jer im Plenković nije htio zajamčiti da u novoj Vladi neće biti ministri iz redova SDSS-a, HNS-a i IDS-a.

Esih na Facebooku pojasnila njihovu odluku



Bruna Esih je na svojem Facebook profilu opisala zašto ona i Glasnović nisu dali potporu Plenkoviću.



"[PRIOPĆENJE - ZAŠTO NISMO POTPISALI]



General Glasnović i ja došli smo danas u Klub zastupnika HDZ-a u dobroj vjeri i namjeri kako bismo dali svoj potpis za izbor predsjednika Hrvatskog sabora iz redova HDZ-a. Međutim, zbog nejasnih razloga izazivanja čitave krizne situacije i uzimanja u obzir realne mogućnosti i kalkulacija da će novu vladu među ostalima činiti HNS, IDS i SDSS, od predsjedništva stranke i predsjednika osobno zatražili smo pisano jamstvo da se to ne će dogoditi. To traženo jamstvo nismo dobili. Naglašavam da to jamstvo nije bilo ništa drugo već izražena volja naroda na proteklim izborima.

Želim nagasiti kako mi je nekoliko puta za vrijeme sastanka nedvomisleno rečeno da se novi izbori ustvari priželjkuju. Stoga smatram kako je ovo prikupljanje potpisa bila samo farsa u kojoj se teret odgovornosti za izazivanje krize i novih izbora htjelo s glavnih krivaca prebaciti na one koji s time nisu imali apsolutno nikakve veze, a što je također vrlo jasno dano do znanja", poručila je.

Plenkoviću dostavili svoj potpisani zahtjev

Esih je u svojoj objavi priložila i fotografiju dokumenta u kojemu su ona i Glasnović iznijeli svoje zahtjeve Plenkoviću.

"U skladu s našom trajnom opredijeljenošću da osobne i partikularne interese podredimo interesima hrvatskoga naroda, smatramo svojom obvezom jasno i nedvosmisleno se odrediti prema novonastaloj situaciji za koju ne snosimo nikakvu odgovornost niti smo na bilo koji način pridonijeli njezinu nastanku i razvitku.



Interes hrvatske države je stabilnost. Međutim, to ne znači stabilnost pod svaku cijenu niti nenačelne, polujavne ili prikrivene koalicije.



Smatramo da u postojećim složenim okolnostima postupamo u skladu s osjećajima i težnjama svojih pristaša i birača, ako podupremo nastojanje da se izabere novi predsjednik Hrvatskoga sabora, a slijedom toga eventualno presloži nova vlada. Međutim, to možemo učiniti samo uz uvjet da u presloženu Vladu Republike Hrvatske ne uđu ministri iz redova HNS-a, IDS-a i SDSS-a. Uostalom, to već proizlazi iz rezultata posljednjih izbora te našega već izrečenoga i javnosti poznatog stava.



U slučaju da ovaj uvjet ne bude ispunjen i da se na bilo koji način izigraju rezultati narodne volje izražene na posljednjim izborima, uskratit ćemo svoj glas potpore prilikom glasovanja o izboru predsjednika Sabora", stoji u njihovom zahtjevu.

Tekst se nastavlja ispod oglasa

Kako je danas govorio Reiner?

Još danas je Reiner rekao kako većina postoji. Potom je dodao kako većina nije važna nego funkcioniranje vlade.



"Većina u ovom času postoji i nju Most ignorira, to je nedemokratski i neprihvatljivo", rekao je Reiner. Ta tvrdnja je očigledno večeras pala u vodu.



Premijer Plenković danima govori kako ima većinu, a ta većina bi mu osigurala ostanak ministra Marića u vladi. No, kako stvari sada stoje Plenković nema većinu i izbori su jedino logično rješenje.

Bačić bio zadovoljan pregovorima s Esih i Glasnovićem

HDZ-ov Branko Bačić je danas u Dnevniku Nove TV bio uvjeren kako će HDZ imati većinu u onom trenutku kada im to bude bilo potrebno, a čak je bio zadovoljan pregovorima s Esih i Glasnovićem.



Rekao je kako su razgovarali s Esih i Glasnovićem te kako su "prilično usuglasili stavove".

Čini se pak kako oko SDSS-a, HNS-a i IDS-a nisu mogli usuglasiti stavove.